Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од ПТПУ “ДАМ-КОМ“ – Деспот и други доо.увоз-извоз Гостивар, поднесена против ЈП “Комуналец” Гостивар, по предметот Барање за пристап до информации од јавен карактер, на 13.09.2022 година, го донесе следното

 **Р Е Ш Е Н И Е**

1. Жалбата изјавена од ПТПУ “ДАМ-КОМ“ – Деспот и други доо.увоз-извоз Гостивар, поднесена против ЈП “Комуналец” Гостивар, заведена во Агенцијата под бр. 08-198 од 06.09.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## ПТПУ “ДАМ-КОМ“ – Деспот и други доо.увоз-извоз Гостивар, како што е наведено во Жалбата на 20.06.2022 година, преку е-маил поднело Барање за пристап до информации од јавен карактер до ЈП “Комуналец” Гостивар, со кое побарало да му се достави по пошта или е-маил, препис, фотокопија електронски запис или увид од следната информација:

## “На улица “Момир Андоноски“ бб., во населба Питарница, на локацијата позната како “Стар Јавор“ во Гостивар, која во минатото претставуваше една градежна парцела – фабрички двор со повеќе легално изградени индустриски објекти, запишани во јавните книги на катастар, сите впишани и предвидени во ГУП. И ДУП. За брок-32 од град Гостивар.. истите согласно со законите што ја регулираат вашата дејност повеќе од 5 децении биле корисници на Вашите комунални услуги. Последен корисник на услугите со еден приклучок на комуналната инфраструктура на целиот имот е поранешниот сопственик фирмата дптгуу “РОБУСТОС ЛТД“ дооел. од Гостивар со број на досие во вашата архива 132029. Со легални купопродажни договори сега на истата локација-фабрички двор има 5 нови сопственици, односно Правните лица: дпму.“ЛИМИНВЕСТ“ дооел, ТЕРМОБЛОК-ИНГ дооел.дтпу, ЛИРИМКОМПАНИ доо, “АСАНИ КОМПАНИ“ и нашата фирма дтпу. ДАМ-КОМ доо, сите од Гостивар, и сите освен нас, нови корисници на вашите услуги се приклучени на градскиот водовод и канализација. Согласно законските одредби и одлуката за комунален ред што ја регулираат оваа материја освен за нашата фирма, за сите горенаведени четири правни лица оподелно од Вас ги бараме на увид и располагање следните информации:

1. Деловоден број и примерок од нивниот Договор за водоснадување и одвод на отпадни води склучен со Вас како давател на истите услуги.

2. Деловоден број и примерок од Одобрение и согласност кое е задолжително за приклучок на водоснабдител и канализациски систем врз основ на кој е склучен Договорот од точка 1.

3. Деловоден број или примерок од задолжителните Хидротехнички услови за приклучок на градскиот водоснабдител и канализациски систем и документација за протегање на подземните инсталации на градската водоводна и канализациска мрежа. Што е неопходна како основ за издавање на Одобрение и согласност за приклучок на истата во конкретната локација „Стар Јавор“ во Гостивар.

4. Одобрение за градба, односно за реконструкција и доградба линиски инфраструктурни објекти за водоснабдување и одвод на отпадни води што е издадено од градоначалникот на Општина Гостивар за новите корисници што се приклучени на градската водоводна и канализациска мрежа.

5. Договор за отстапување на водоводна и канализациска мрежа изградена со средства од други правни и физички лица на ЈП. „Комуналец“ Гостивар“.

Имателот на информации, постапувајќи по ова Барање, донел Решение бр.03-1572/2 од 11.07.2022 година, каде е наведено дека: “ На писмено Барањето за пристап до информации од јавен карактер поднесено од ПТПУ ДАМ-Ком Деспот и други доо увоз-извоз Гостивар е одговорено позитивно и одговорите по барањето се во прилог на ова решение...“.

Незадоволен од донесеното Решение бр.03-1572/2 од 11.07.2022 година, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-198 од 21.07.2022 година. Во Жалбата е наведено: “...доставуваме Жалба... заради не давање на информации и не доставување на барана документација наведена дека се доставува во прилог на истото ...“

Агенција, преку е-маил заведен под бр.08-198 од 21.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 04.08.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган.**

Барателот на информации на 06.09.2022 година до Агенцијата достави Втора жалба, заведена под бр.08-198. Во Жалбата е наведено: “...Имателот на информации и досега низ нормалната законска преоцедура и предвидените рокови, не ги даваше бараните информации за кои беше законски должен... Имателот на информациите ЈП Комуналец Гостивар продолжува со незаконското молчење и воопшто не ги почитува одредбите и роковите дадени во точка 2 и 3 на Решението број 08-198...“

Агенција, преку е-маил заведен под бр.08-198 од 06.09.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на допиост на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација, на начин и форма наведена во Барањето, во рок од 15 дена од денот на доставување на Решението, поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-198 од 04.08.2022 година. Во конкретниот случај Имателот на информација и покрај тоа што донел Решение бр.03-1572/2 од 11.07.2022 година, во кое е наведено дека во прилог на Решението се доставуваат бараните информации на Барателот не му е доставен одговор на Барањето. Имателот на информации е должен да му одговори целосно на Барањето на Барателот на начин и форма како што е наведено во самото Барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчев**